Hronologija historije islama (7. vijek)

**Hronologija historije islama 7. vijeka** obuhvata najznačajnije događaje u historiji islama tokom 7. vijeka a koji su u znatnoj mjeri uticali na historiju ljudskog roda a pogotovo značajan trag su ostavili na muslimanski svijet tj. Ummet. Hronologija nije potpuna.

## Najvažniji događaji u historiji islama tokom 7. vijeka 
* 605: Muhammed učestvuje u obnovi Kabe.
* 606: Rođena Fatima, četvrta i najmlađa kći posljednjeg poslanika Muhammeda. Bila je supruga posljednjeg pravednog halife Alije a svi Muhammedovi potomci vode porijeklo od nje. 
* 610: Prva objava Kur'ana u pećini Hira. Objava je Muhammedu prenesena preko meleka Džibrila. Hatidža bint Huvejlid, Muhammedova supruga je bila prva osoba koja je povjerovala u objavu koju je primio Muhammed. 
* 613: Muhammed upućuje svojoj bližnjoj porodici poziv u islam. Poziv za taj čin objavljen mu je u suri Eš-Šu'ara od 214. do 217. ajeta. Na skupu gdje se našla Muhammedova najbliža rodbina niko od prisutnih nije se odazvao Muhammedovom pozivu osim Alije.
* 614: Progon muslimana od strane vodećih ljudi iz plemena Kurejš. Prva hidžra muslimana u Abesiniju. 
* 615: Islam prihvataju Hamza i Omer, drugi od četvorice pravednih halifa i jedan od najbližih ashaba.
* 616: Druga hidžra muslimana u Abesiniju.
* 617: Bojkot Hašemita i Muhammeda od strane pripadnika Kurejša.
* 619: Smrt Ebu-Taliba, Muhammedovog strica. Iako nikada nije prihvatio islam, cijelo vrijeme je bio Muhammedov pomagač i zaštitnik. Također, desila se i smrt Muhammedove supruge Hatidže. Ova godine je poznata i kao *Godina tuge*. 
* 621: Godina Isre i Mi'radža, velikog događaja u historiji islama i događaja kojim je ukazana velika čast posljednjem Poslaniku, između ostalog naređeno je i obavljanje pet dnevnih namaza.
* 622: Hidžra muslimana iz Mekke u Medinu, događaja koji se uzima za početak Islamskog kalendara.
* 623. Izrađena Medinska povelja, nedugo nakon dolaska muslimana u Medinu. Povelja kao značajan dokument, koji se naziva još i Medinski ustav, reguliše prava i obaveze muslimana i drugih stanovnika u Medini što označava i početak organizovanja prve islamske države.
* 624: Bitka na Bedru, jedna od najznačajnijih bitaka u historiji islama i po mnogo detalja poseban događaj, jedan od niza sukoba između muslimanske zajednice i Kurejšija. Bitka se odvijala na Bedru, oko 130&nbsp;km daleko od Medine uz neravnopravan odnos snaga i pobjedu muslimana. Nakon isprovociranog sukoba između muslimana i jevrejskog plemena Benu Kajnuka, došlo je do raskida saveza između ove dvije grupe i do bitke u kojoj se pleme Benu Kajnuka predalo i napustilo Medinu. Za pravac okretanja tokom obavljanja namaza izabrana Kaba u odnosu na dotadašnji Jerusalem. Smrt Rukajje bint Muhammed, druge po redu Muhammedove kćerke iz braka sa Hatidžom i supruge trećeg pravednog halife Osmana ibn Affana.
* 625: Bitka na Uhudu. Poraz muslimana pri skoro gotovo izvjesnoj pobjedi zahvaljujući slabosti muslimanskih strijelaca i vještom konjaničkom manevru Kurejšija koje je predvodio Halid ibn Velid. Tokom bitke smrtno je stradao najmlađi Muhammedov amidža Hamza ibn Abdul-Muttalib (poznat kao *Allahov lav*). Rođenje Hasana ibn Alija, najstarijeg Poslanikovog unuka i Alijinog i Fatiminog sina, prvog halife nakon četiri pravednih halifa.
* 626: Rođenje Husejna ibn Alija, drugog sina Alije i Fatime.
* 627: Bitka na Hendeku, pobjeda muslimana u sukobu sa Kurejšijima. Nakon što su za vrijeme bitke na Hendeku otkazali savezništvo sa muslimanima, izvršena je opsada plemena Benu Kurejza.
* 628: Sporazum na Hudejbiji. Bitka na Hajberu, pobjeda muslimana u sukobu sa Jevrejima, pokušaj ubistva Muhammeda od strane Jevrejke koja mu je ponudila otrovano meso. Muhammed šalje pisma različitim vladarima pozivajući ih da prihvate islam.
* 629: Muhammedov hadždž nakon sporazuma na Hudejbiji. Bitka na Mu'ti i bizantijska pobjeda nad muslimanima. Smrt Muhammedove najstarije kćerke Zejneb bint Muhammed.
* 630: Osvajanje Meke. Bitka kog Hunejna gdje muslimani pobjeđuju snage beduinskih plemena Benu Havazin i Benu Takif. Bitka kod Autasa koja je prethodila opsadi grada Tai'fa i pobjeda muslimana nad savezom kojeg su činila beduinska arapska plemena. Neuspješna muslimanska Opsada Ta'ifa kojeg je držalo pleme Benu Takif. Smrt Muhammedove kćerke iz braka sa Hatidžom i Osmanove supruge, Um Kulsum bint Muhamed.
* 631: Pohod na Tebuk sa ciljem sprečavanja napada Bizantijaca. Pošto su proveli 20 dana na Tebuku a od Bizantijaca nije bilo ni traga, muslimanska vojska se povukla u Medinu. Smrt Muhammedovog sina Ibrahima iz braka s Marijom Kibtijom. Prvaci plemena Benu Takif šalju izaslanike Muhammedu i prihvataju islam čime se okončava neprijateljstvo između ove dvije grupacije. 
* 632: Muhammedov oproštajni hadž. Smrt Muhammeda kao i njegove kćerke Fatime. Ebu-Bekr je izabran za halifu, prvog od četiri pravedne halife a nakon smrti Muhameda i nakon što se neka plemena odmetnula od islama i odbila lojalnost halifi povedeni ratovi protiv otpadnika. Između ostalog ostvarena je pobjeda nad plemenom Benu Temim i lažnim poslanikom Musejlemom.
* 633: Muslimanska vojska vrši invaziju područja današnjeg Bahreina, Omana, Jemena i Hadramauta, područja na jugu Arabijskog poluostrva. Ratovi se vode i na području današnjeg Iraka a između ostalog i bitke kao što su: Bitka lanaca, Bitka kod Sanije, Bitka kod Veledže, Bitka kod Uleisa, Bitka kod Hire, Bitka za el-Anbar i Bitka kod Ajnu Temra protiv perzijskog carstva i Bitka kod Firaza protiv udruženih bizantijsko-perzijskih snaga. U svim navedenim sukobima muslimanska vojska pod komandom Halida ibn Velida pobjeđuje neprijatelja i osvaja Mezopotamiju i znatan dio teritorije Perzijskog carstva. U navedenim sukobima Halid ibn Velid pokazuje vrhunsku ratnu vještinu gdje u inferiornijem statusu a ponekada i višestruko brojčano nadjačan (primjer Bitke kod Firaza) ostvaruje pobjedu. Ovim vojnim kampanjama islamska država ostvaruje uticaj na sjeveru poluostrva koju je kontrolisalo Bizantijsko i perzijsko carstvo. 
* 634. Smrt Ebu-Bekra koji je za vrijeme provedeno na mjestu halife porazio samoproglašene lažne poslanike i vratio kontrola nad Arabijskim poluostrvom. Na mjestu halife zamjenjuje ga Omer ibn el-Hattab. Bitke za osvajanje današnje Sirije: Bitka za Basru, Bitka za Damask, Bitka kod Adžnadajna i dr.
* 635: Nastavlja se osvajanje Perzije tokom bitaka: Bitka na mostu, Bitka kod Buvejba tokom kojih Halid ibn Velid nastavlja pobjedonosni niz a slijedi i Osvajanje Damaska i Bitka kod Fahla protiv Bizantijaca. 
* 636: Bitka na Jermuku, Bitka kod El-Kadisije i osvajanje Iraka, osvajanje Medjena. Muslimanska vojska koristi i mornaricu za napad na Tanah u blizini današnjeg indijskog Mumbaija.
* 637: Nastavak kampanje za osvajanje Sirije, Osvajanje Jerusalema, Bitka kod Džalule.
* 638: Osvajanje Gornje Mezopotamije. 
* 639: Osvajanje Huzestana, jugozapadnog dijela današnjeg Irana. Napredovanje ka današnjem Egiptu. Izbijanje Emauske kuge što odnosi veliki broj ljudskih žrtava i usporava napredovanje muslimanske vojske. 
* 640: Bitka za Babilon u Egiptu. Muslimanska vojska pod komandom Amr ibn el-Asa pobjeđuje Bizantijce u Heliopolisu, na području današnjeg predgrađa Kaira Ein Šamsa a osvajanjem tvrđave u Babilonu stvara se pretpostavka za osvajanje Egipta i Sjeverne Afrike.
* 641: Opsada i osvajanje Aleksandrije, velike bizantijske luke na Sredozemnom moru i glavnog grada bizantijske provincije Egipat. Zauzimanje Aleksandrije je označilo završetak perioda bizantijske pomorske prevlasti nad istočnim Sredozemljem a što je proizvelo različite posljedice, između ostalog i ekonomske prirode usljed kontrole važnih pomorskih trgovačkih ruta. U narednom periodu doći će do značajnijih geopolitičkih promjena uzrokovanih proširenjem uticaja Pravednog halifata.  
* 642: Bitka kod Nihavanda. Muslimanska vojska pod komandom Sa'd ibn Ebu Vekkasa na području današnjeg Irana pobjeđuje nekoliko puta brojnije perzijske snage u bitci koju muslimanski hroničari nazivaju *Pobjeda nad pobjedama*. Pogibija perzijskih vojskovođa Kušroa i Mardanšaha i poraz u navedenoj bitci, označila je pad perzijske imperijane vojske. Teritorijalna ekspanzija se nastavlja u Egiptu.
* 643: Osvajanje Azerbejdžana i Tabaristana, područja na jugu Kaspijskog jezera.
* 644: Osvajanje provincija Fars, Kerman, Sistan, Mekran i Kharan na području današnjeg Irana i Pakistana. Ubistvo halife Omera za vrijeme obavljanja sabah namaza, ubica Ebu-Lu'lu Fejruz el-Farisi je počinio samoubistvo. Omera nasljeđuje halifa Osman ibn Affan kao treći od Pravednih halifa. 
* 646: Muslimanska vojska vrši invaziju Horasana, sjeveroistočnog dijela tadašnjeg Perzijskog Carstva, Male Azije i područja današnje Armenije.
* 647: Invazija se nastavlja na području Sjeverne Afrike a zauzeto je ostrvo u Sredozemnom moru Kipar.
* 648: Nastavljaju se borbe između Pravednog halifat i Bizantijskog Carstva. 
* 649: Prvi okršaji između Arapa i pripadnika turkijskih naroda. Hazari pobjeđuju muslimansku vojsku predvođenu Abd ar-Rahman ibn Rabijom kod tvrđave Balandžar.
* 652: Podjela Ummeta u vezi oko vladavine halife Osmana. 
* 655: Pomorska bitka jarbola, kod današnje južne turske obale, između muslimanske i bizantijske mornarice. Bitna pobjeda muslimanske mornarice nad superiornom bizantijskom mornaricom. Bitka se smatra prvim odlučnijim sukobom muslimanske vojske na moru kao i jedna od najranijih kampanja vođenih za osvajanje glavnog bizantijskog grada.
* 656: Ubistvo halife Osmana, nasljeđuje ga Alija ibn Ebu-Talib, rođak i zet posljednjeg poslanika Muhammeda. Bitka kod deve, jedan od najznačajniji događaja Prve fitne.
* 657: Alija prebacuje glavni grad hilafeta iz Medine u Kufu. Bitka kod Siffina između Alije i Muavije
* 658: Bitka kod Nahravana između halifata i pristalica Haridžija.
[thumb|Pogled na [Ukbetova džamija|Ukbetovu džamiju ili Veliku džamiju u Kairuanu, izgrađenu 670. godine od strane Uqbe ibn Nafia]]
* 659: Muavija preuzima Egipat
* 660: Halifat pod vodstvom Alije od Muavije preuzima kontrolu nad Hidžazom i Jemenom. Muavija se proglašava halifom u Damasku.
* 661: Haridžije ubijaju Aliju, četvrtog i posljednjeg od pravednih halifa. Hasan ibn Ali, postaje halifa.
* 669: Ubijen Hasan ibn Ali.
* 670: Napredovanje muslimanskih snaga u Sjevernoj Africi. Uqba ibn Nafi osniva grad Kairuan, predvodi muslimanske snage i smatra se začetnikom muslimanskog osvajanja Magreba. Osvajanje Kabula, današnjeg glavnog grada Afganistana.
* 672: Osvajanje ostrva Rodos. Invazija Horasana, područja današnjeg Irana.
* 674: Muslimani prelaze rijeku Amu-Darju. Buhara na području današnjeg Uzbekistana postaje muslimanska vazalna država.
* 677: Zauzimanje gradova Samarkanda i Tirmiza, na području današnjeg Uzbekistana. Opsada Carigrada.
* 680: Smrt Muavije. Na položaju halife zamjenjuje ga njegov sin Jezid I.
* 680: 10. oktobar - Bitka na Kerbeli i ubistvo Husejna ibn Alija i njegovih istomišljenika.
* 682: Na području Sjeverne Afrike Uqba bin Nafe sa vojskom maršira ka Atlantiku ali biva ubijen u zasjedi kod Biskre. Muslimani evakuišu Kairuan i povlače se u Burku.
* 683: 11. novembar - Smrt Jezida I. Muavija II postaje halifa.
* 684: Abdikacija Muavija II. Abdullah ibn Zubejr se proglašava halifom u Mekki. Marvan postaje halifa u Damasku. Bitka kod Mardž Rahita.
* 685: Smrt Marvana. Abdul- Melik ibn Marvan postaje halifa u Damasku. Bitka kod Adžn el Varda.
* 686: El-Muhtar se proglašava halifom u Kufi.
* 687: Bitka kod Kufe između snaga El-Muhtara i Abdullaha ibn Zubejra. Smrt El-Muhtara.
* 691: Bitka kod Maskina. Kufu osvajaju snage Abdul-Melik ibn Marvana.
* 692: Oktobar - Pad Meke. Smrt Abdullaha ibn Zubejra. Abdul-Melik postaje jedini halifa.
* 695: Pobuna Haridžija u Džaziri i Ahvazu. Bitka kod Karuna. Muslimani vode rat protiv Kahine, numidijske kraljice u Sjevernoj Africi. Muslimani se ponovo povlače u Barku. Napreduju u Transoksijani i zauzimaju Kiš.
* 700: Muslimani napadaju paganske Berbere u Sjevernoj Africi usljed čega u relativnom kratkom vremenskom periodu Beberi prihvataju islam.
Do kraja sedmog vijeka, muslimanska populacija čini 1% ukupnog svjetskog stanovništva.

## Također pogledajte 
* Hronologija historije islama
* Historija islama

## Reference 
Kategorija:Hronologija historije islama
Kategorija:Historija islama
Kategorija:7. vijek